Աբեղախոտ ճահճային

Աբեղախոտ ճահճային (), խուլեղինջազգիների ընտանիքին պատկանող դեղաբույս։

Նկարագրություն 
Երկար, հանգույցավոր կոճղարմատներով բազմամյա խոտաբույս է։ Հակադիր երկարավուն-նշտարաձև սղոցաեզր տերևները աճում են 30-60 սմ բարձրությամբ ճյուղավոր ցողունի վրա։ Ցողունի ստորին և միջին մասում աճող տերևները կոթունավոր են, իսկ վերինները՝ նստադիր։ Տերևածոցերում խմբված են երկշուրթ հնգանդամ ծիրանագույն կամ վարդագույն-մանուշակագույն ծաղիկները, որոնք առաջացնում են երկարավուն հասկանման ծաղկաբույլեր։ Զանգականման խողովակաձև բաժակը կրկնակի անգամ կարճ է պսակից։ Չորս առէջները երկուժ են, իսկ պտուղը կազմված է 4 փոքր, մուգ դարչնագույն պտղիկներից։

Տարածվածություն 
Աճում է նախալեռնային, ստորին և միջին լեռնային գոտիների ճահիճներում, խոնավ մարգագետիններում, գետերի և լճերի ափերին։ Տարածված է Տավուշի, Լոռու, Կոտայքի, Արարատի, Վայոց ձորի, Սյունիքի մարզերում։ Մեղրատու բույս է։

Նշանակություն 
Բուժական նպատակներով օգտագործում են բույսի վերգետնյա մասը, որը հավաքում են ծաղկման շրջանում։ Չորացած և մանրացած արմատներից պատրաստում են ալյուր, որն օգտագործում են հաց թխելու համար, իսկ վերգետնյա մասից ստանում են կանաչ ներկանյութ։

Ծանոթագրություններ 

Դեղաբույսեր
Ծածկասերմեր
Շրթնածաղկավորներ
Մեղրատու բույսեր
Բազմամյա բույսեր
Խոտաբույսեր
1753 թվականին նկարագրված բույսեր